Ma in privaat hospitaal danksy publiek se hulpShanei Norris en Reanei (Foto: Verskaf) Shanei Norris, die 23-jarige ma van Vereeniging in Gauteng wat in Maart in ŉ ongeluk betrokke was waartydens haar eenjarige dogtertjie gesterf het, is in ŉ privaat hospitaal opgeneem danksy die publiek se hulp. Shanei se familie en vriende het ŉ trustrekening opgestel om geld in te samel sodat sy in ŉ privaat hospitaal opgeneem kon word. Sy is ná die ongeluk in ŉ staatshospitaal opgeneem waar die behandeling aanvanklik aanvaarbaar was, maar omstandighede het versleg toe sy na ŉ gewone saal oorgeplaas is. Noelene van Blerk, ŉ vriendin van Shanei, het Sondag aan Maroela Media gesê sy is Vrydag in ŉ privaat hospitaal in Vanderbijlpark opgeneem. “Sy word baie goed versorg in die hospitaal. Dokters sal Maandag X-strale neem om Shanei se fisiese vordering te bepaal,” het sy gesê. “Ons sal eers daarna weet of sy in die hospitaal moet aanbly of moontlik na ŉ rehabilitasiesentrum oorgeplaas moet word. Een ding is seker, sy het baie fisioterapie nodig.” Maroela Media het vroeër berig Shanei en haar babadogtertjie, Reanei, was op 23 Maart in ŉ botsing in Drie Riviere betrokke. Reanei is op slag dood, terwyl Shanei met ernstige beserings na ŉ hospitaal gehaas is. Shanei se regterbeen en regterarm is gebreek, haar milt moes verwyder word en sy is geopereer vir ŉ skeur in haar lewer wat inwendige bloeding veroorsaak het. Van Blerk het gesê Shanei sukkel steeds met haar geheue ná die botsing en hulle het die besluit geneem om haar steeds nie oor Reanei se afsterwe in te lig nie. “Sy kan soms nie eers onthou wat die oggend met haar gebeur het of wie by haar in die hospitaal gekuier het nie, so ons is nie seker hoe sy die nuus sal verwerk en of sy later sal onthou dat ons dit met haar gedeel het nie. Sy verwys soms na Reanei, maar het nog nie na haar gevra nie.” Van Blerk het gesê Shanei is sommige dae hartseer, maar sy weet self nie hoekom sy hartseer is nie. “Op die gepaste tyd sal Reanei se pa en Shanei se ma saam met ŉ sielkundige of ŉ berader vir haar die nuus vertel.” ŉ Gedenkdiens is vroeër vir Reanei gehou waar haar pa, ander familie en almal wat vir haar lief was finaal kon afskeid neem. Die hele diens is op foto’s en video opgeneem sodat Norris êrens in die toekoms daarna kan kyk indien sy wou. Van Blerk het gesê die fondsinsameling duur voort omdat hulle die herstelpad nog lank kan wees en veral omdat Shanei fisioterapie gaan benodig. Vir meer inligting oor Shanei se vordering of die trust-besonderhede waardeur geld vir haar mediese onkoste ingesamel word, besoek die Facebook-groep Mommy Shanei of stuur ŉ e-pos na [email protected].